Rogue (2007)

===Η δεύτερη ταινία με δολοφόνο-κροκόδειλο που βγήκε το 2007 είναι και η καλύτερη από όλες. Σκηνοθετημένη από τον Greg Mclean του σοκαριστικού Wolf Creek, μιας ταινίας-πρόκληση για να την παρακολουθήσεις. Είχα ενδιαφέρον να δω ποιο θα ήταν το επόμενο βήμα του σκηνοθέτη και όταν έμαθα ότι θα είναι με γιγαντιαίο κροκόδειλο, ήξερα ότι αν μη τι άλλο, ότι θα δούμε κάτι καλό.=== ===Το Rogue  είναι γυρισμένο στην Αυστραλία. Η υπόθεση ακολουθεί ένα Αμερικάνο ταξιδιωτικό συγγραφέα, ο οποίος στέλνεται εκεί για ένα ρεπορτάζ. Μαζί με μια ομάδα τουριστών, παίρνει την τοπική κρουαζιέρα με βάρκα σε ποτάμι για να δει τις ομορφιές τις Αυστραλίας, όταν τους επιτίθεται ένας μεγάλος κροκόδειλος. Η βάρκα καταστρέφεται και αυτοί ξεμένουν πάνω σε ένα νησάκι, το οποίο, όσο περνάει η ώρα βυθίζεται λόγω της παλίρροιας.=== ===Μου άρεσε ιδιαίτερα πως, ενώ οι περισσότερες ταινίες του είδους έχουν μια εισαγωγική σκηνή για αυτό που πρόκειται να δεις, εδώ δεν ισχύει κάτι τέτοιο. Ξεκινάει χωρίς τίποτα ιδιαίτερο να συμβαίνει, γνωρίζεις τους χαρακτήρες και μετά έρχεται η τραγωδία.=== ===Επίσης μου άρεσε πως οι πρωταγωνιστές δεν είναι “έφηβοι σε κίνδυνο” ούτε σέξι νεαροί και νεαρές με εκνευριστικούς διαλόγους. Αντίθετα έχουμε νορμάλ καθημερινούς ανθρώπους που έχουν πάει διακοπές. Συνηθισμένοι άνθρωποι σε ασυνήθιστες καταστάσεις. Παρόλο που δεν προλαβαίνουμε να γνωρίσουμε καλά όλους τους χαρακτήρες, ωστόσο υπάρχουν μικρά “κομμάτια” από την προσωπικότητα του καθενός που μας κάνουν να τους αγαπήσουμε ή να τους μισήσουμε. Ένας από αυτούς για παράδειγμα, κάποια στιγμή βγάζει κρυφά μία φιάλη και αδειάζει την τέφρα που έχει μέσα, στο ποτάμι. Δεν μιλάει καθόλου, ούτε αναφέρεται κάτι άλλο στη διάρκεια της ταινίας, αλλά είναι τέτοιες μικρές στιγμές που δίνουν το στίγμα των χαρακτήρων. Οι βασικοί ήρωες μας είναι ο συγγραφέας που τον υποδύεται με κυνισμό ο Michael Vartan και η δυναμική αστυνόμος Radha Mitchell του Silent Hill  που αποτελεί και το ερωτικό ενδιαφέρον του ήρωα. Κάπου τριγύρω θα βρείτε και τον Sam Worthington του Avatar .=== ===Ο σκηνοθέτης Mclean δεν σπαταλάει χρόνο με μια μεγάλη ιστορία, ούτε με υπο-πλοκές. Η ιστορία είναι απλή και την διεκπεραιώνει από την αρχή ως το τέλος. Παρότι έχει αργό ρυθμό στην αρχή (και εκπληκτικά πλάνα απ’την φυσική ομορφιά της Αυστραλίας), με το που πάρει μπρος η πλοκή θα μονοπωλήσει το ενδιαφέρον σας ως το τέλος. Οι πρωταγωνιστές προσπαθούν να πάρουν λογικές αποφάσεις υπό τις συνθήκες που βρίσκονται, ενώ ο κροκόδειλος λιγοστεύει την ομάδα τους όλο και περισσότερο. Μερικοί από τους φόνους στην ταινία γίνονται τόσο απλά και αθόρυβα, δίχως φανφάρες και εύκολους εντυπωσιασμούς, που βγάζουν ένα αέρα ρεαλισμού.=== ===Όσον αφορά τον βασικό πρωταγωνιστή, τον κροκόδειλο, η ταινία παίρνει άριστα. Έχουμε κυρίως CGI εφέ, αλλά είναι τόσο καλοφτιαγμένα που λειτουργούν άψογα στη ταινία. Μάλιστα το τέρας δεν εμφανίζεται ποτέ ολόκληρο στη διάρκεια της ημέρας, αποφεύγοντας  έτσι να φανεί ψεύτικο. Ομολογουμένως, είναι ο καλύτερος ψηφιακός κροκόδειλος που έχουμε δει σε ταινία. Επιτίθεται συνήθως αθόρυβα, έχει ακόρεστη όρεξη και μπορεί να σκοτώσει τον οποιοδήποτε χαρακτήρα.=== ===Το σασπένς της ταινίας ανεβαίνει σταδιακά όσο περνάει η ώρα ενώ άνθρωποι καταβροχθίζονται σε ανύποπτο χρόνο. Οι καλύτερες σκηνές της ταινίας είναι στο τελευταίο μέρος, όταν ο ήρωας μας μπαίνει στη φωλιά του θηρίου μέχρι την τελική αναμέτρηση, όπου η ταινία θα σας κρατάει στην άκρη του καθίσματος σας από την αγωνία.=== ===Το Rogue  είναι καλογυρισμένο, έχει ικανοποιητικούς χαρακτήρες, σκηνές έντασης που χτίζουν την ατμόσφαιρα μέχρι την αριστουργηματική τελευταία σκηνή στο λαγούμι του κτήνους, και τον καλύτερο κινηματογραφικό κροκόδειλο που έχουμε δει. Αν είσαστε φαν των ταινιών με τέρατα, τη συγκεκριμένη δεν πρέπει να τη χάσετε!===